DECIZIA COMISIEI
din 13 decembrie 2007
de modificare a Deciziei 2007/718/CE privind anumite măsuri de protecție contra febrei aftoase din Cipru
[notificată cu numărul C(2007) 6251]
(Text cu relevanță pentru SEE)
(2007/832/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
În urma apariției recente a unor focare de febră aftoasă în Cipru, a fost adoptată Decizia 2007/718/CE a Comisiei din 6 noiembrie 2007 privind anumite măsuri de protecție contra febrei aftoase din Cipru (3) în vederea sporirii măsurilor de combatere a febrei aftoase luate de statul membru respectiv în cadrul Directivei 2003/85/CE a Consiliului din 29 septembrie 2003 privind măsurile comunitare de combatere a febrei aftoase (4).
(2)
Decizia 2007/718/CE stabilește norme aplicabile expedierii din zonele cu risc sporit, enumerate în anexa I, și din cele cu risc scăzut, enumerate în anexa II la decizia menționată (denumite în continuare „zone cu restricții”), de pe teritoriul Ciprului, a produselor considerate sigure care fie au fost fabricate înainte de introducerea restricțiilor în Cipru din materii prime originare din afara acestor zone cu restricții, fie au fost supuse unui tratament care s-a dovedit eficient în neutralizarea unui eventual virus al febrei aftoase.
(3)
În Decizia 2007/718/CE, Comisia a stabilit norme pentru expedierea anumitor categorii de carne din anumite zone enumerate în anexa III la Decizia menționată, care nu au înregistrat niciun focar de febră aftoasă pe parcursul a cel puțin 90 de zile înainte de sacrificare și care îndeplinesc anumite condiții specifice. În prezent, anexa menționată nu conține nicio zonă.
(4)
Pe baza evoluției favorabile a situației privind sănătatea animală din Cipru, în special a rezultatelor favorabile a supravegherii în curs de desfășurare, în prezent se pot defini acele zone care ar trebui incluse în anexa III la Decizia 2007/718/CE.
(5)
De asemenea, având în vedere situația actuală privind sănătatea animală, este necesară extinderea perioadei de valabilitate a Deciziei 2007/718/CE până la 31 ianuarie 2008.
(6)
Prin urmare, Decizia 2007/718/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2007/718/CE se modifică după cum urmează:
1.
La articolul 16, „15 decembrie 2007” se înlocuiește cu „31 ianuarie 2008”.
2.
Anexa III se înlocuiește cu textul din anexa la prezenta decizie.
Articolul 2
Statele membre modifică măsurile pe care le aplică schimburilor comerciale pentru a asigura conformitatea acestora cu prezenta decizie. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 13 decembrie 2007.